Fiskeldi verður mikilvægast 2040 í sjávarvöruframleiðslu Frá fundium í gær . Daði Már Kristófersson og Frank Asche . Mynd : aðsend . Frank Asche , prófessor í hagfræði við University of Florida hélt fyrirlestur í gær í Háskóla Íslands og fjallaði um þær miklu breytingar sem orðið hafa á fiskmörkuðum á undanförnum áratugum . Í máli hans kom fram að stöðnun á framboði á villtum fiski og miklar framfarir í eldistækni hafa leitt til stöðugt vaxandi hlutdeildar fiskeldis á mörkuðum . Hin mikla stjórn á framleiðslu sem einkennir fiskeldi hefur jafnframt leitt til mikilla breytinga á virðiskeðjum fisks og markaðssetningu fiskafurða . Fiskeldi hefur þegar náð ráðandi markaðsstöðu á neytendamarkaði . Náttúrulegar takmarkanir framleiðslu á villtum fiski þýða að vöxtur í framboði mun í framtíðinni nær einungis koma frá fiskeldi . Það var skýr niðurstaða prófessors Frank Asche að eldið muni verða árið 2040 mikilvægasta í framleiðslu á sjávarvörum . Hefðbundnar fiskveiðar ( á villtum fiski ) muni ekki geta skilað meira framboði af sjávarafurðum og því muni aukningin koma einkum frá fiskeldinu . Fundarstjóri var Daði Már Kristófersson , forseti Félagsvísindastofnunar Háskóla Íslands .